**Izabela Bourbonská** či *Alžbeta* (francúzsky *Élisabeth de France*, *Élisabeth de Bourbon*, španielsky *Isabel de Borbón*), (\* 22. november 1602, Fontainebleau – † 6. október 1644, Madrid) bola francúzska princezná a vydatá kráľovná španielska, portugalská, neapolská a sicílska.

Život
-----

Izabela s rodičmi a súrodencami
Izabela, ako dcéra francúzskeho a navarrského kráľa Henricha IV. a Márie Medicejskej, bola členka vládnuceho domu Bourbonovcov. Vyrastala spoločne s piatimi súrodencami.

V dôsledku prošpanielskej politiky regentky Márie Medicejskej bol dohodnutý dvojitý kráľovský sobáš potvrdzujúci spojenectvo Francúzska a Španielska. Samotnému sňatku predchádzalo dňa 9. novembra 1615 slávnostné odovzdanie princezien na neutrálnom území: na západnom úpätí Pyrenejí preteká rieka Bidassoa tvoriaca prirodzenú hranicu medzi Španielskom a Francúzskom. V jej riečisku sa nachádza Bažantí ostrov (Ile des Faisans), kde sa na moment stretla španielska infantka Anna a francúzska princezná. Tu bola Alžbeta, ktorú jej matka, na rozdiel od brata Ľudovíta, neodprevadila, odovzdaná Filipovi III. a v Španielsku sa vydala za budúceho kráľa Filipa IV. Vtedy Alžbeta videla svojho brata Ľudovíta posledný raz.

Oba sobáše sa uskutočnili *per procurationem (v zastúpení)* súčasne toho istého dňa – 25. novembra – Alžbety a Filipa v Burgose, Anny a Ľudovíta v Bordeaux. 

V Španielsku si Alžbeta zmenila na jeho španielsku podobu *Izabela*. Po smrti svojho svokra Filipa III. 31. marca 1621 sa stala kráľovnou Španielska a Portugalska. Vynikala fyzickou krásou, vysokým intelektom a ušľachtilou povahou, ktoré jej získali lásku španielskeho ľudu. 

Jej manželstvo nepatrilo k vydareným. Filip ju často podvádzal a mal rad nemanželských detí. Izabela do svojej smrti v roku 1644 porodila osem detí – šesť dcér a dvoch synov; z nich však len druhý syn a najmladšia dcéra prežili detské roky. I následník trónu, astúrsky princ Baltazár Karol, svojou vysokou inteligenciou a vôľou vládnuť, veľká nádej španielskej monarchie, však zomrel predčasne vo svojich sedemnástich rokoch. Jediným živým potomkom tak zostala najmladšia dcéra Mária Terézia, ktorá sa stala manželkou svojho bratanca francúzskeho „*Kráľa Slnka*" Ľudovíta XIV.

Po smrti manželky i syna a následníka Baltazára Karola sa Filip v roku 1649 znovu oženil so svojou neterou Máriou Annou Habsburskou.

Deti
----

* María Margarita (\*/† 14. august 1621)
* Margarita María Catalina (\* 25. november 1623 – † 22. december 1623)
* María Eugenia (\* 21. november 1625 – † 21. júl 1627)
* Isabel María Teresa (\* 31. október 1627 – † 1. november 1627)
* Baltazár Karol (\* 17. október 1629 – † 9. október 1646)
* Francisco Fernando (\*/† 12. marec 1634)
* María Ana Antonia (17. január 1636 – † 5. december 1636)
* Mária Terézia (\* 10. september 1638 – † 30. júl 1683) ∞ 1660 francúzsky kráľ Ľudovít XIV. (\* 1638 – † 1715)

Iné projekty
------------

Commons
* Spolupracuj na Commons Commons ponúka multimediálne súbory na tému **Izabela Bourbonská**

Externé odkazy
--------------

* Izabela Bourbonská

Zdroj
-----

*Tento článok je čiastočný alebo úplný preklad článku Izabela Bourbonská na českej Wikipédii.*

Autoritné údaje: * GND: 122381335
* ISNI: 0000 0001 1560 389X
* LCCN: n88145382
* VIAF: 13189236
* WorldCat: lccn-n88145382